Na temelju članka 25. Zakona o lokalnoj i područnoj (regionalnoj) samoupravi (»Narodne novine«, br. 33/01., 60/01., 129/05., 109/07., 125/08., 36/09., 150/11., 144/12., 19/13. — pročišćeni tekst, 137/15. — ispravak, 123/17., 98/19., 144/20.) i članka 22. i 26. Statuta Općine Kloštar Ivanić ("Glasnik Zagrebačke županije“ broj 13/21) Općinsko vijeće Općine Kloštar Ivanić na 6. sjednici, održanoj 27.01.2022. godine donijelo je

**ODLUKU  
o načinu podnošenja prijedloga i peticija Općinskom vijeću**

**Općine Kloštar Ivanić**

**I. Opće odredbe**

**Članak 1.**

Ovom Odlukom propisuje se način postupanja kod podnošenja prijedloga i peticija u Općini Kloštar Ivanić.

Građani imaju pravo predlagati Općinskom vijeću donošenje općeg akta ili rješavanje određenog pitanja iz njegovog djelokruga te podnositi peticije o pitanjima iz samoupravnog djelokruga Općine Kloštar Ivanić.

Izrazi u ovoj Odluci koji imaju rodno značenje odnose se jednako na muški i ženski rod.

**Članak 2.**

U smislu ove Odluke:

* prijedlog je svaki čitko napisan i potpisan podnesak kojim građani Općine Kloštar Ivanić predlažu Općinskom vijeću donošenje općeg akta ili rješavanje određenog pitanja iz djelokruga Općinskog vijeća,
* peticija je čitko napisan i potpisan pismeni podnesak kojim građani Općine Kloštar Ivanić traže ostvarenje svojeg prava o pitanjima iz samoupravnog djelokruga Općine Kloštar Ivanić.

Prijedlog ili peticija dostavlja se poštom, osobnom predajom u pisarnicu Općine ili elektroničkim putem na adresu [nacelnik@klostar-ivanić.hr](mailto:nacelnik@klostar-ivanić.hr) .

**II. Način podnošenja prijedloga i peticija**

**Članak 3.**

Ako građani ocijene da postoji potreba za podnošenjem prijedloga Općinskom vijeću za donošenjem općeg akta ili rješavanje određenog pitanja iz njegova djelokruga ili da postoji potreba za podnošenjem peticije o pitanjima iz samoupravnog djelokruga Općine, osnovat će organizacijski odbor za izjašnjavanje građana o potrebi da se donese opći akt ili riješi određeno pitanje iz djelokruga Općinskog vijeća ili da se podnese peticija o pitanjima iz samoupravnog djelokruga Općine Kloštar Ivanić (u daljnjem tekstu: Organizacijski odbor).

**Članak 4.**

Organizacijski odbor donosi odluku o provođenju postupka za podnošenje prijedloga ili peticije.

Odluka iz stavka 1. ovog članka sadrži:

* prijedlog općeg akta koji se predlaže s obrazloženjem,
* prijedlog rješavanja određenog pitanja iz djelokruga Općinskog vijeća,
* peticije o pitanjima iz samoupravnog djelokruga Općine od lokalnog značenja sa obrazloženjem,
* rok unutar kojeg će se sakupljati potpisi građana za podnošenje prijedloga ili peticije.

Odluku o provođenju postupka za podnošenje prijedloga ili peticije dostavlja se Općini Kloštar Ivanić.

Rok za sakupljanje potpisa građana za izjašnjavanje o podnošenju prijedloga ili peticije ne može biti duži od 15 dana.

Odluka iz stavka 1. ovog članka, da se pristupa izjašnjavanju građana, objavljuje se u sredstvima javnog priopćavanja i na oglasnoj ploči Općine.

**Članak 5.**

Pravo na izjašnjavanje imaju građani koji su upisani u popis birača Općine Kloštar Ivanić.

Izjašnjavanje građana o potrebi podnošenja prijedloga ili peticije može se održati na svakom za to prikladnom mjestu, na javnoj površini u skladu s posebnom odlukom Općine Kloštar Ivanić.

**Članak 6.**

Mjesta na kojima će se održavati izjašnjavanje moraju biti označena i uočljiva s tim da njihovo označavanje ne smije sadržavati državna obilježja niti obilježja Općine Kloštar Ivanić.

Svako mjesto mora imati popis s listovima koji na svakoj stranici sadrži jasno formuliran prijedlog iz članka 4. ove Odluke, te jasno odijeljene vodoravne redove označene brojevima (OBRAZAC za prikupljanje potpisa koji je sastavni dio ove Odluke).

**Članak 7.**

Građani koji se izjašnjavaju o potrebi podnošenja prijedloga ili peticije upisuju u prvi slobodni red uvezanog popisa iz članka 6. ove Odluke svoje ime i prezime, prebivalište i osobni identifikacijski broj, te se osobno potpisuju.

**Članak 8.**

U roku sedam dana od dana isteka roka za izjašnjavanje građana, Organizacijski odbor odluku iz članka 4. sa prijedlogom općeg akta sa obrazloženjem, prijedlogom rješavanja određenog pitanja iz djelokruga Općinskog vijeća ili peticijom o pitanjima iz samoupravnog djelokruga Općine od lokalnog značenja sa obrazloženjem, zajedno sa prikupljenim potpisima građana dostavlja Općinskom vijeću Općine Kloštar Ivanić.

**III. Postupanje prema podnesenim prijedlozima i peticijama**

**Članak 9.**

Općinsko vijeće raspravlja o prijedlogu ili peticiji ako ga potpisom podrži najmanje 10% birača upisanih u popis birača Općine Kloštar Ivanić.

**Članak 10.**

Nakon zaprimanja podnesaka iz članka 8. ove Odluke otvara se predmet koji se dostavlja predsjedniku Općinskog vijeća.

Jedinstveni upravni odjel Općine Kloštar Ivanić utvrđuje da li su ispunjene sve formalne pretpostavke iz podneska, a sve kako bi Općinsko vijeće moglo raspravljati o prijedlogu ili peticiji.

**Članak 11.**

Općinsko vijeće dužno je dati odgovor podnositeljima, najkasnije u roku od tri mjeseca od dana zaprimanja prijedloga ili peticije.

**IV. Završne odredbe**

**Članak 12.**

Ova Odluka stupa na snagu osmi dan od dana objave u „Glasniku Zagrebačke županije“.

KLASA: 014-03/22-01/01

URBROJ: 238/14-01-22-02

Kloštar Ivanić, 27.01.2022.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

Predsjednik Općinskog vijeća:

Krešimir Bunjevac